钦定古今图书集成/明伦汇编/氏族典/第245卷 > 张镇孙
## 钦定古今图书集成/明伦汇编/氏族典/第245卷 > 张镇孙

按《广东通志》：“镇孙字鼎卿，南海人。少苦心读书，以博
学强记闻。咸淳廷对第一，授秘书监正字，迁校书郎，
寻通判婺州。德祐元年，元兵至，镇孙遂奉二亲归广，
台章劾之，诏罢镇孙职。端宗航海幸闽广间，广州海
上溃军奉镇孙为帅，镇孙与都统凌震结集行伍，分
东西二路，誓图恢复。景炎元年十二月，帝舟次于惠”
州之甲子门，诏以镇孙为龙图阁待制、广东制置使
兼经略安抚使，委以军事。二年四月，复广州。十一月，
元酋右丞塔出会师夔合攻广州，镇孙力不支，城陷。
明年二月，师夔还师，执镇孙北归，死于大庾。